রেল গাড়ি ঝমাঝম। ভারতে ট্রেনের ইতিহাস ১৭২ বছরের। ১৮৪৫ সালে শুরুটা ইস্ট ইন্ডিয়া কোম্পানির হাতে। এর পরে বৃটিশ সরকার এবং স্বাধীনতার পরে ভারতীয় রেল। কিন্তু এটাই ইতিহাসের সব নয়। এই বাংলাতেও হাওড়া থেকে আমতা বেসরকারি মার্টিন রেল কয়েক দশক আগেও চলেছে। এবার গোটা দেশেই ফিরে আসতে পারে সেই পুরনো দিন। 
ইদানীংকালের হিসেবে কার্যত ইতিহাসই গড়তে চাইছে ভারত সরকার। সর্বভারতীয় এক সংবাদমাধ্যমে প্রকাশিত খবর বলছে, ইতিমধ্যেই সেই উদ্যোগ শুরু করেছে।
ওই সংবাদমাধ্যমের দাবি, নাম প্রকাশে অনিচ্ছুক এক রেল কর্তা জানিয়েছেন বেসরকারি ট্রেন শুধু নয়, বেসরকারি রেল লাইনও হতে পারে। ওই কর্তা বলেছেন, ‘‘এর ফলে এই ক্ষেত্রে প্রতিযোগিতা বাড়বে। বেসরকারি সংস্থা নিজেদের লাইন পাততে পারবে। তারা নিজেরা তো ট্রেন চালাতে পারবেই, সেই সঙ্গে চাইলে অন্য কোনও কোম্পানিকে ট্রেন চালাতে লাইন ভাড়াও দিতে পারে। এর জন্য রেলকে সামান্য কিছু অর্থ দিতে হবে।’’
ওই রেল কর্তা এও জানিয়েছেন যে, রেলের এই ঐতিহাসিক বেসরকারিকরণ এখনও নিছকই ভাবনার স্তরে রয়েছে। এই উদ্যোগের বাস্তবতা খতিয়ে দেখা হচ্ছে। রেল বোর্ড বিষয়টি দেখছে। শুধু যাত্রী ট্রেনই নয়, পণ্যবাহী ট্রেনও চালাতে পারবে বেসরকারি সংস্থা।
এখন কিছু বেসরকারি পণ্যবাহী ট্রেন চালায় ভারতীয় রেল। কিছু বিশেষ পর্যটন ট্রেন কয়েকটি রাজ্য সরকারের সঙ্গেও যৌথ উদ্যোগে চালায় রেল।